[{"text_idx": "#000003", "text": "Dyma hunllef o flaen eich llygaid, eu fideo i\u2019r ga\u0302n Head and Shoulders gan Leftfield/Sleaford Mods."}, {"text_idx": "#000005", "text": "\u2018Dyn ni\u2019n gweld rhyw fath o Pac-Man erchyll yn bwyta pob darn o jync ar hyd ei daith mewn dinas o salwch, bwyd crap, dyled ddrud, gwleidyddion twyllodrus a Bargain Booze."}, {"text_idx": "#000011", "text": "Ond bydd rhaid i chi brynu tocyn i fynychu\u2019r gigs. Mae\u2019n synnu fi nad oedd unrhyw straeon o gwbl yn y cyfryngau prif ffrwd, hyd y gwn i, am ddychweliad Datblygu i\u2019r llwyfan. Dw i\u2019n cyffroi ac hefyd yn teimlo bach yn nerfus am y peth."}, {"text_idx": "#000014", "text": "Dwi wedi bod yn ddilynwr o raglenni dogfen Adam Curtis ers i mi ddod ar draws The Mayfair Set rhai blynyddoedd yn o\u0302l. Fe ddangosodd bod gwleidyddiaeth Thatcher wedi selio gyda\u2019r genhedlaeth y chwedegau. Hoffai sut mae\u2019n gosod pethau ar y cychwyn \u2018This is a story...\u2019 a defnydd helaeth o luniau, ffilm a cherddoriaeth i roi awyrgylch a naws unigol iawn."}, {"text_idx": "#000016", "text": "Ond mae Curtis yn o\u0302l nawr gyda ffilm newydd sydd wedi cael ei rhyddhau ar BBC iPlayer. Yn ei ffilm Bitter Lake, esbonnir fod gwleidyddion ac elitwyr wedi troi pynciau pwysig a wynebir yn y byd mewn storia\u0302u syml rhwng da a drwg. Ond ar y diwedd, doeddwn ddim yn gallu helpu mai\u2019r person sydd yn ceisio symleiddio pynciau yw Adam Curtis ei hun."}, {"text_idx": "#000017", "text": "Yn y ffilm, mae\u2019n esbonio mai Saudi Arabia sydd yn gyfrifol am beth ddigwyddodd allan yn Affganistan, gan eu bod wedi noddi dilynwyr Wahabism i droi\u2019r wlad mewn i gymdeithas sydd a\u0302 sail moslem ceidwadol. Cyn hynny, fe aeth yr Undeb Sofietaidd i mewn i geisio creu cymdeithas gomiwnyddol yn y wlad. Ar o\u0302l ymosodiadau terfysgol yn 2001, fe aeth y Gorllewin i wyrdroi\u2019r wlad i ddemocratiaeth fodern. Esboniai Curtis yn y diwedd fod y tair gwlad wedi cael ei hun yn y gors wrth ddelio gydag ymladd rhwng twmpathau a llwgrwobrwyaeth remp. Ond nid yw Curtis yn siarad am Bacistan wrth sgwrsio am yr annibendod Affganaidd. Nid yw\u2019n so\u0302n am y cyswllt dyfn a hirdymor rhwng Pacistan a\u2019r wlad oherwydd y bobl Pashtun."}, {"text_idx": "#000018", "text": "Wrth gwrs nid rydych yn sylweddoli\u2019r tyllau mawr yn ei ddadl neu ddiffyg cyd-destun, gan fod ei ddefnydd o gerddoriaeth, lluniau yn swyno chi. Mae ei defnydd o hen raglenni a lluniau yn hynod o effeithiol, tydwym yn gwadu hynny. Ond yn Bitter Lake, sylweddolais ei fod yn gorddibynnu ar y steil. Er enghraifft, fe rodd ddadl ein bod ni o dan reolaeth y bancwyr a gwleidyddion ac yn sydyn fe ddaeth lluniau dynes dew yn dawnsio mewn clwb nos. Ar foment arall fe ddangosai milwr yn chwarae gydag aderyn mewn cae yng nghanol Affganistan. Sgennaim syniad pam."}, {"text_idx": "#000019", "text": "Dwi yn hoff iawn o edrych ar raglenni Adam Curtis. Fe gre\u0308ir gwaith unigryw ond dwi yn ffeindio fy hun yn meddwl bod ei ddadl weithiau yn rwtsh llwyr. Mwynhewch y stori, ond peidiwch chymered o ddifrif."}, {"text_idx": "#000021", "text": "Efallai taw un o\u2019r cymeriadau mwyaf anodd i\u2019w bortreadu mewn ffilm o safbwynt actor, cyfarwyddwr neu sgriptiwr ydy Iesu Grist. Pwy a wyr achos dw i erioed wedi creu ffilm nodwedd ond dw i wedi gwylio rhai."}, {"text_idx": "#000022", "text": "Dyma dair o\u2019r ffilmiau mwyaf cofiadwy i mi sy\u2019n cynnwys Mab y Dyn. Rhestr derfnyol dyw hi ddim o bell ffordd, dim ond tair ffilm sydd wedi creu argraff arnaf i."}, {"text_idx": "#000023", "text": "The Last Temptation of Christ (1988)"}, {"text_idx": "#000024", "text": "Un thema cryf mewn gwaith Martin Scorsese ydy\u2019r cwymp o fawredd a cholled o\u2019r hyn sy\u2019n dod gyda llwyddiant \u2013 cyfoeth, enwogrwydd, statws, clod ac ati. Dw i\u2019n meddwl am Henry Hill ar ddiwedd Goodfellas, cymeriad DiCaprio ar ddiwedd The Wolf of Wall Street, De Niro fel Jake LaMotta yn ei wregys yn Raging Bull, salwch Howard Hughes (DiCaprio eto) yn The Aviator ac yn y blaen."}, {"text_idx": "#000025", "text": "Mae hefyd elfennau ysbrydol i lawer o ffilmiau Scorsese a chyfeiriadau cryf at demptasiwn, moesoldeb a phechod ar hyd ei yrfa ond does dim un sydd mor amlwg gyda\u2019r themau hynny a\u0302 The Last Temptation of Christ. Fyddwn i byth wedi dyfalu taw fe oedd creuwr y ffilm hon a dweud y gwir. Dwyt ti ddim hyd yn oed yn cael gweld Joe Pesci yn ymddwyn yn gas at bobl eraill."}, {"text_idx": "#000026", "text": "Di-angen ydy\u2019r ymwrthodiad sy\u2019n ymddangos ar ddechrau\u2019r ffilm i esbonio dyw hi ddim yn seiliedig yn uniongyrchol ar yr efengylau. Cwestiwn celfyddydol dychmygol am y Duwdod ydy\u2019r ffilm. Mae hi\u2019n ymwneud a\u0302 dynoliaeth Iesu Grist a beth fyddai\u2019n digwydd pe tasai fe\u2019n ildio i demptasiwn, gwadu ei brif genhadaeth ar y groes a byw bywyd fel dyn arferol."}, {"text_idx": "#000027", "text": "Mae pob perfformiad yn gryf yn enwedig Willem Dafoe yn y prif rhan."}, {"text_idx": "#000028", "text": "Yn o\u0302l beth dw i wedi clywed mae\u2019r ffilm yn addasiad weddol agos o\u2019r nofel 1953 gan Nikos Kazantzakis. Yn fy marn i mae\u2019r ffilm yn gampwaith ac yn unigryw ar rhestr ffilmiau\u2019r cyfarwyddwr."}, {"text_idx": "#000029", "text": "Ystyriodd Martin Scorsese yn ifanc gyrfa fel offeiriad ond roedd rhaid iddo fe adael y coleg offeiriadol yn Efrog Newydd am fethu ei arholiadau \u2013 yn o\u0302l ei eiriau fe yn y cyfweliad hwn."}, {"text_idx": "#000030", "text": "Mae\u2019r sgriptiwr Paul Schrader yn ffafrio iaith lafar gyfredol sy\u2019n helpu cynnig rhywbeth ffres i bobl sydd yn hen gyfarwydd gyda\u2019r dyfyniadau Saesneg safonol o\u2019r Beibl. Mae\u2019r sgyrsiau rhwng yr Iesu a phobl eraill fel Paul, a Pilate (David Bowie!) yn gofiadwy iawn oherwydd hynny."}, {"text_idx": "#000032", "text": "Mae aesthetig y ffilm hon gan Pier Paolo Pasolini jyst yn gweithio yn well na llawer iawn o ffilmiau drud Hollywood-aidd sy\u2019n trio cyfleu\u2019r Iesu (fel yr un Mel Gibson). Dyw hi ddim yn ffilm amrwd fel y cyfryw ond mae hi\u2019n edrych yn fwy credadwy fel darlun o\u2019r cyfnod, diolch i\u2019r dillad, lleoliadau a\u2019r gwaith camera. Does dim llawer o effeithiau arbennig, dim ond golygu."}, {"text_idx": "#000033", "text": "Tystiolaeth i dalent Pasolini fel cyfarwyddwr yw\u2019r ffaith bod y perfformiadau gan bobl normal yn hytrach nag actorion proffesiynol, e.e. gofynodd Pasolini i\u2019w mam Susanna Pasolini wneud rhan Mair yn hen."}, {"text_idx": "#000034", "text": "Doedd Pasolini ddim yn credu mewn bodolaeth Duw nag unrhyw dduwiau. Mae\u2019n ymddangos bod e wedi dewis y stori yma yn arbennig, o\u2019i wirfodd, ac mae fe\u2019n dilyn yr efengl Mathew o\u2019r geni i\u2019r atgyfodiad gan gynnwys y ddeialog, gwyrthiau ac ati."}, {"text_idx": "#000035", "text": "Mae rhai o\u2019r stwff dw i wedi darllen yn dweud bod yr Iesu yma yn \u2018broto-Marcsaidd\u2019 ond dw i ddim yn gweld unrhyw bwyslais arbennig ar Gomiwnyddiaeth heblaw am y pethau rydym yn gallu dehongli fel \u2018Sosialaidd\u2019 neu chwyldroadol yn y llyfr Mathew gwreiddiol (Iesu yn gofyn i\u2019r dyn cyfoethog ifanc roi eiddo i\u2019r tlawd, Iesu yn stopio\u2019r newid arian y deml ac ati). Wrth wylio\u2019r ffilm, o\u2019n i ddim yn meddwl am fateroliaeth ddilechdidol yn enwedig, yn fwy nag arfer, mae\u2019n rhaid cyfaddef. Byddwn i\u2019n croesawu\u2019ch sylwadau chi."}, {"text_idx": "#000036", "text": "Mae\u2019r gyllideb isel yn helpu\u2019r gerddoriaeth hefyd. Mae trac sain gwreiddiol ar adegau ond yn bennaf dewisodd Pasolini lwythi o diwns o gwmpas y byd fel Odetta, Blind Willie Johnson ac offeren oddi ar y record Missa Luba o\u2019r Congo."}, {"text_idx": "#000039", "text": "Mae\u2019r comedi yn wneud hwyl ar ben lot o bethau, megis: ffilmiau epig, crefydd, pobl crefyddol, gwleidyddiaeth chwyldroadol a mwy."}, {"text_idx": "#000040", "text": "Yn o\u0302l cyfweliadau gyda chriw Python doedd dim ym mywyd yr Iesu i\u2019w ddychanu yn y pen draw. Fel canlyniad, roedd rhaid newid y cysyniad cynnar a\u2019r teitl dros dro Jesus Christ: Lust For Glory i rywbeth fwy cymryd-y-pis-adwy."}, {"text_idx": "#000041", "text": "Mae\u2019r cymeriad Iesu Grist dim ond yn ymddangos yn y stabl drws nesaf am eiliad ar y dechrau ac am gwpl o funudau am y Bregeth ar y Mynydd."}, {"text_idx": "#000042", "text": "Mae gweddill y ffilm yn dilyn hanes Brian Cohen, dyn sy\u2019n cael ei dderbyn yn ddamweiniol fel y Meseia gyda chanlyniadau hilariws. Wel mae rhai ohonynt yn ddoniol. Dw i wedi rhoi sawl tro ar gyfresi a ffilmiau Python a dydy\u2019r hiwmor ysgol fonedd ailadroddus ddim cweit at fy nant personol ond mae\u2019n rhaid cydnabod bod nhw yn ddylanwadol iawn a phoblogaidd ymhlith eraill. Does dim pwynt cael dadl drosto fe!"}, {"text_idx": "#000044", "text": "Mae unrhyw bortread o\u2019r Rhyfel Byd Cyntaf heb y ffolineb, trais ac erchylldra yn gelwydd."}, {"text_idx": "#000045", "text": "Dyma dair ffilm sy\u2019n agosach i realiti y Rhyfel Byd Cyntaf nag unrhyw \u2018ddathliad\u2019 swyddogol gan wleidyddion heb so\u0302n am unrhyw hysbyseb."}, {"text_idx": "#000046", "text": "Nid detholiad terfynol yw hwn, dim ond rhestr fach o ffilmiau dw i eisiau eu hargymell er mwyn cynnig safbwyntiau eraill i\u2019r rhai yn y cyfryngau prif ffrwd."}, {"text_idx": "#000047", "text": "Mae bron pob un gwaith gan Stanley Kubrick yn gampwaith gan gynnwys hon, ei bedwerydd ffilm nodwedd sy\u2019n seiliedig ar nofel o\u2019r un enw gan Humphrey Cobb. Mae\u2019r stori yn ymwneud ag adran o fyddin Ffrainc sy\u2019n derbyn gorchymyn amhosib ac a fyddai\u2019n gyfystyr a\u0302 hunanladdiad oherwydd uchelgais y cadfridog. Rydych chi\u2019n gwybod bod e\u2019n ddrwg i\u2019r carn achos mae craith fawr ar ei wyneb ond heblaw am y consensiwn hynny i semiotig Hollywoodaidd, mae\u2019r ffilm hon yn soffistigedig iawn. Kirk Douglas yw\u2019r corporal egwyddorol sy\u2019n ceisio gwneud y gorau o\u2019i gefndir fel cyfreithiwr i amddiffyn tri miliwr ar honiadau o lwfrdra."}, {"text_idx": "#000048", "text": "Roedd athrylith Kubrick fel cyfarwyddwr yn dechrau dod i\u2019r amlwg yn y cyfnod hwnnw yn ogystal a\u0302\u2019i berffeithiaeth. Llwyddodd i gael perfformiadau cadarn mas o\u2019r actorion ac mae\u2019r siots tracio yn y ffosydd yn ardderchog."}, {"text_idx": "#000049", "text": "Yn anffodus heblaw am ecstras mae dim ond un cymeriad benywaidd yn Paths of Glory (sydd ychydig yn well na\u2019r diffyg menywod llwyr yn Lawrence of Arabia). Ta waeth, mae ei golygfa hi yn gofiadwy a phwerus iawn."}, {"text_idx": "#000050", "text": "Un peth sydd ar goll yn yr erthyglau dw i wedi darllen am y ffilm ydy\u2019r hiwmor tywyll yn y deialog, megis:"}, {"text_idx": "#000051", "text": "\u2018These executions will be a perfect tonic for the entire division. There are few things more fundamentally encouraging and stimulating than seeing someone else die.\u2019"}, {"text_idx": "#000052", "text": "Dyma elfen a ddatblygwyd gan Kubrick saith mlynedd yn ddiweddarach yn ei ffilm Dr Strangelove yn nghyd-destun rhyfel niwclear."}, {"text_idx": "#000053", "text": "Ffilm dairieithog \u2013 Almaeneg, Ffrangeg a Saesneg \u2013 am ddathliadau Nadolig ar dir neb yn 1914 yw hon."}, {"text_idx": "#000054", "text": "Mae\u2019n rhaid bod crewyr yr hysbyseb Sainsbury\u2019s di-chwaeth yn ymwybodol iawn ohoni hi wrth edrych ar yr arddull ond peidiwch ag osgoi\u2019r ffilm oherwydd hynny."}, {"text_idx": "#000055", "text": "Mae \u2018na dueddiad tuag at y sentimental efallai ond mae\u2019r ffilm gan y Ffrancwr Christian Carion yn llwyddo i gyfleu pa mor resymol oedd Nadolig 1914, un diwrnod o ddynolrwydd mewn hunllef gwaedlyd."}, {"text_idx": "#000056", "text": "Yn gyntaf, mae\u2019r prif gymeriad yn cael ei fwrw gan siel farwol yn yr eiliad agoriadol o\u2019r ffilm hon. Dyna sy\u2019n dod a\u0302\u2019i yrfa fel y \u2018Jerry Hunter\u2019 gwreiddiol i ben."}, {"text_idx": "#000057", "text": "Dydy\u2019r gair \u2018sboilyr\u2019 ddim yn berthnasol achos nid dyma yw\u2019r math o ffilm sy\u2019n dibynnu ar blot fel y cyfryw o gwbl. Nid goroesiad Hedd Wyn yw\u2019r cwestiwn na phwy yn union fydd enillydd y gadair yn Eisteddfod Genedlaethol Penbedw 1917. Mae\u2019r canlyniadau yn anochel."}, {"text_idx": "#000058", "text": "Yn hytrach mae\u2019r ffilm am fanylion penodol y sefyllfaoedd a\u2019r cymeriadau ac wrth gwrs creulondeb a thwpdra y Rhyfel. Ond rhywsut rydym yn pryderu am y gystadleuaeth farddonol. Er ein bod ni\u2019n cymryd yr hanes y ganiataol, rydym wedi buddsoddi gymaint yn y cymeriad i gael boddhad pan mae\u2019r swyddog yn datgelu wrth ein harwr y bydd y cais yn gadael Fflandrys heb gael ei sensro wedi\u2019r cyfan."}, {"text_idx": "#000059", "text": "Ellis Humphrey Evans sy\u2019n cael y clod mewn ffilm er ysgrifennodd yr awdl fuddugoliaethus Yr Arwr cyn iddo fe gael unrhyw brofiad o ymladd. Ysgrifennodd R. Williams Parry, Cynan, Saunders Lewis ac eraill am y Rhyfel Byd Cyntaf o brofiad uniongyrchol yn y fyddin. Pam nad oes portreadau ohonynt mewn ffilmiau eponymaidd?"}, {"text_idx": "#000060", "text": "Un rheswm posibl ydy\u2019r diffyg isadeiledd a chyllideb i greu cymaint o ffilmiau Cymraeg, mater am gofnod blog arall. Mewn gwirionedd mae cymeriad R. Williams Parry yn ymddangos yn y ffilm hon hefyd, yn ystod yr eisteddfod leol \u2013 ond so\u0302n ydw i am y prif reswm am \u2018fuddugoliaeth\u2019 Hedd Wyn dros y beirdd eraill: i\u2019r Cymry, mae marw yn gynnar yn warant o ragolygon da am eich gyrfa. Rydym jyst yn caru ein merthyron."}, {"text_idx": "#000061", "text": "Pa brif gymeriad sy\u2019n fwy addas i gyfleu arswyd rhyfel na\u2019r bardd, croniclwr ein bywyd, pencampwr o\u2019r nodwedd sy\u2019n ein gwneud ni\u2019n unigryw fel cenedl, ein hiaith ni? Mae Hedd Wyn ei hun yn fodel o wareiddiad uwch a\u2019r gorau sy\u2019n bosib o ran bywyd creadigol \u2013 a\u2019r gwastraff ac anghyfiawnder mewn rhyfel di-bwynt. Gwnaeth y rhyfel hon ddrwg anhygoel i gymunedau Cymraeg, ffaith torcalonnus sy\u2019n amlwg wrth ddarllen yr enwau ar gofcolofnau mewn sawl pentref yng Nghymru."}, {"text_idx": "#000062", "text": "Mae cymaint o bethau gwych yn y ffilm yma ac mae\u2019n haeddu\u2019r enwebiad Oscar (am \u2018Best Foreign Language Film\u2019). Mae\u2019r sgript gan y cyfarwyddwr Paul Turner a\u2019i gyd-ysgrifennwr Alan Llwyd yn gredadwy iawn ac mae\u2019r sinematograffeg gan Ray Orton o\u2019r radd flaenaf yn enwedig golygfeydd y frwydr ei hun. Mae\u2019n rhaid canmol perfformiadau\u2019r actorion i gyd (gan gynnwys Ceri Cunnington fel brawd ifanc Hedd Wyn). Mae\u2019r olygfa dril yn dipyn o draddodiad mewn ffilmiau rhyfel ac mae\u2019r Saeson cas sy\u2019n rheoli\u2019r fyddin yn gofiadwy iawn. Dw i hefyd yn hoff iawn o elfennau bach fel y daith i\u2019r sinema \u2018moving pictures\u2019 cynnar."}, {"text_idx": "#000063", "text": "Dydy\u2019r Ysgwrn, hen dy\u0302 Hedd Wyn, ddim yn bell o\u2019r A470 os ydych chi\u2019n pasio ardal Trawsfynydd ac eisiau cael cipolwg. O ie, dyna beth ddylwn i fod wedi ei ddweud \u2013 mae\u2019r stori i gyd yn wir! Fe oedd \u2018na Hedd Wyn go iawn ac yn ystod haf hynod anffodus aeth e i\u2019r maes anghywir. Wel, dyna lle mae\u2019r cwestiynau yn dechrau. Yn o\u0302l rhai doedd e ddim yn gymaint o ferchetwr ag y mae\u2019r ffilm yn honni. Ai dyna oedd angen er mwyn hyrwyddo fe fel chwedl? Dw i ddim yn siw\u0302r am gymeriad yr awen chwaith. Ond gwyliwch y ffilm."}, {"text_idx": "#000068", "text": "BTS yn dod a'u themau tywyll i bop De Corea"}]